## Educació establirà un calendari de negociació per a la millora de les condicions laborals del professorat

*** Carmen Ortí inicia una ronda de reunions amb els sindicats com a mostra de la seua disposició al diàleg i aposta pel consens amb el sector i l’optimització del sistema per a docents i alumnat
* La consellera demana que se sumen a la reclamació d’un finançament autonòmic just per a poder introduir millores en les ràtios i les retribucions dels docents**

La consellera d’Educació, Cultura i Universitats, Carmen Ortí, ha traslladat als sindicats una proposta per a establir un calendari de negociació per a la millora de les condicions laborals del professorat.

Ortí ha fet estes declaracions després de finalitzar la primera jornada de la ronda de reunions prevista el 7 i 8 de gener amb tots els sindicats educatius amb representació en la Comunitat Valenciana per a tractar les principals qüestions que preocupen la comunitat educativa.

La consellera ha assenyalat que des de la Conselleria d’Educació, “dins del diàleg que hem obert amb els sindicats, estem disposats a establir un calendari de negociació de tots els temes que preocupen el sector i que s’han plantejat en les reunions que hem mantingut”.

“En estes trobades -ha afegit- els hem traslladat el gran esforç que ha fet esta Conselleria durant esta legislatura, com per exemple l’increment de 5.000 professors que estan a la disposició de les nostres aules i també la necessitat que ens acompanyen en l’exigència d’un finançament just davant el Govern d’Espanya, que és crucial per a poder treballar en la línia de totes les propostes que tenim damunt la taula”.

Entre estos assumptes es troba la millora de les condicions retributives del personal docent, reclamades pel sector amb la finalitat de poder recuperar el poder adquisitiu perdut pel col·lectiu després dels anys de congelació salarial durant l’anterior Consell, un aspecte sobre el qual la consellera ha traslladat la seua conformitat.

No obstant això, ha matisat que esta millora, juntament amb altres reivindicacions del sector, “ha d’anar acompanyada d’unes condicions pressupostàries òptimes les quals la Comunitat Valenciana no té a causa de l’infrafinançament”.

En este sentit, ha reiterat la seua petició perquè la comunitat educativa se sume en la reclamació al Govern d’Espanya per part de la Generalitat d’un millor finançament autonòmic.

La ronda de reunions de la consellera Ortí amb els sindicats del sector docents s’ha iniciat este dimecres, 7 de gener, amb el sindicat STEPV i ANPE i prosseguiran el dijous, 8 de gener, amb els representants de CSIF, CCOO i UGT-PV.

Estos contactes, a penes un mes després d’haver pres possessió del seu càrrec, són una mostra de la disposició al diàleg de la consellera Ortí i la seua voluntat d’iniciar una etapa oberta al consens i els acords amb el sector educatiu.

**Millora de ràtios i plantilles**

Un altre dels temes abordats durant les reunions ha sigut l’aplicació de l’avantprojecte de llei per la qual es modifica la Llei 4/2019, de 7 de març, de millora de les condicions per a l’acompliment de la docència i l’ensenyança en l’àmbit de l’educació no universitària, i s’adopten altres mesures per a la millora del sistema educatiu, proposat pel Govern central.

En este punt, Ortí ha indicat que en la Comunitat Valenciana “ja s’estan aplicant les mesures respecte a la jornada lectiva del professorat incloses en este text”, que suposa una jornada de 23 hores lectives en els centres d’Educació Infantil, Primària i Especial i de 18 en la resta d’ensenyances no universitàries i ha recordat que la càrrega horària del professorat valencià “està d’acord amb l’àmplia majoria de les comunitats autònomes”.

Respecte a les ràtio a les aules, ha remarcat que en este curs la Generalitat “ja ha aplicat models de reduccions directament en primària i en el segon cicle d’infantil amb una aplicació diferida en diferents municipis”. Així mateix, ha recordat que en el cas de les zones més despoblades, “s’ha reduït la ràtio mínima per a mantindre obertes les unitats en els centres rurals agrupats, i es passa de 6 a 4 alumnes en 2024-2025 i de 4 a 3 en 2025-2026, la qual cosa ha permés garantir la continuïtat del servici educatiu fins i tot amb grups reduïts”.

Durant estes reunions la consellera ha traslladat, a més, l’esforç que està fent la Conselleria per a millorar les plantilles de professorat i ha recordat que este curs 2025-26 “la dotació ha superat amb escreix les de cursos anteriors, i ha arribat per primera vegada als 67.858 mestres i professors en l’ensenyança pública, als quals cal sumar els 15.734 de la concertada”, la qual cosa suma un total de 83.592 docents.

“En concret, en l’ensenyança pública esta xifra suposa un increment de 7.572 professors en comparació amb el curs 2020-2021 i 1.482 en comparació amb el curs 2024-25” i ha apuntat la voluntat de continuar avançant en esta línia.

**Llei de llibertat educativa**

D’altra banda, Carmen Ortí ha defés la Llei de llibertat educativa que ha entrat en vigor este curs en la Comunitat Valenciana com a ferramenta per a garantir la llibertat d’elecció per part de les famílies i la protecció de la llengua valenciana.

En este sentit, ha recordat que este text dota les famílies de llibertat per a triar la llengua de l’ensenyança per als seus fills i filles. A més, permet el reconeixement mitjançant certificacions automàtiques del nivell de valencià de l’alumnat per a promocionar el seu ús; s’oferix garanties del coneixement de les dos llengües cooficials a més de l’anglés i garantix el dret a sol·licitar l’exempció del valencià.

A més, la norma arreplega l’atenció especialitzada a l’alumnat que presenta necessitats específiques de suport educatiu, el dret de l’alumnat a examinar-se en valencià o castellà i el dret de les famílies a dirigir-se al centre i ser informades en la llengua de la seua elecció.

**Reducció de la burocràcia**

Finalment, pel que fa a la reivindicació dels sindicats en relació amb l’excés de burocràcia en els centres, la consellera ha assenyalat que s’han adoptat algunes mesures per a intentar reduir-la, en el marc de les competències autonòmiques i es té previst continuar.

Fecha: 07/01/2026